Lilo & Stitch

Lilo & Stitch on Disneyn vuonna 2002 valmistunut piirretty elokuva, joka kertoo pienestä ja yksinäisestä Havaijilla asuvasta tytöstä, Lilosta, sekä tämän lemmikistä nimeltä Stitch.

Lilo on "Kuningas" Elviksen suuri fani joten näin ollen elokuvassa on myös  paljon Elviksen musiikkia.

Liloa näyttelevä Daveigh Chase sai roolistaan Annie-palkinnon. Elokuva oli Oscar-ehdokkaana. Disney julkaisi elokuvasta uuden näytellyn, samannimisen version vuonna 2025.

 Juoni 
Tohtori Jumba Jookiba on pidätetty laittoman geenimutaation teosta. Hän on juuri luonut kokeen 626, aggressiivisen ja miltei tuhoutumattoman olion. Ennen kuin 626 ehditään karkottaa asumattomalle asteroidille, tämä karkaa ja tekee pakkolaskun havaijilaiselle Kauain saarelle. Saarella hän jää rekan alle ja hänet sijoitetaan eläinkotiin. Neuvoston puheenjohtaja kertoo Jumballe, että tämä voidaan vapauttaa, mikäli tämä auttaa neuvoston Maa-asiantuntijaa, agentti Pleakleytä, 626:n nappaamisessa.

Saarella orvoksi jäänyt teinityttö Nani yrittää pitää huolta pikkusiskostaan Lilosta heidän vanhempiensa kuoltua auto-onnettomuudessa. Eräänä päivänä sosiaalityöntekijä Kobra ilmaisee huolensa siitä, ettei Nani ehkä pysty huolehtimaan Lilosta yksin ja uhkaa viedä Lilon sijaisperheeseen, ellei tilanne parannu. Kuultuaan Lilon rukoilevan itselleen ystävää Nani päättää, että Lilolle pitää hankkia lemmikki. Eläinkaupassa Lilo huomaa 626:n, joka esittäytyy koirana. Nanin epäilyksistä huolimatta Lilo valitsee 626:n ja nimeää sen Stitchiksi. Samana iltana valeasuiset Jumba ja Pleakley yrittävät napata Stitchin ravintolassa, jossa Nani työskentelee. Ravintolan omistaja vierittää tilanteesta syntyvän kaaoksen Stitchin niskoille ja antaa Nanille potkut. Seuraavana päivänä Kobra toistaa aiemman uhkauksensa ja käskee Nanin etsimään työtä ja tekemään Stitchistä mallikansalaisen. Stitch onnistuu kuitenkin pilaamaan Nanin mahdollisuudet saada työtä paetessaan jahtaajiaan.

Nanin ystävä David kutsuu hänet, Lilon ja Stitchin surffaamaan. Nelikon surffatessa Jumba ja Pleakley yrittävät jälleen napata Stitchin saaden tämän vahingossa vetämään Lilon veden alle. David pelastaa kaksikon, mutta tilannetta todistanut Kobra päättää viedä Lilon pois seuraavana aamuna. Stitch päättää karata tajuttuaan, kuinka paljon harmia hän on saanut aikaan. Seuraavana päivänä neuvoston puheenjohtaja erottaa Jumban ja Pleakleyn ja värvää kollegansa, kapteeni Gantun, nappaamaan Stitchin. Jumba päättää kuitenkin jatkaa tehtävää omin avuin. Samalla David kertoo Nanille uudesta työpaikasta, jota tämä kiiruhtaa välittömästi hakemaan. Lähimetsään piiloutunut Stitch kohtaa Jumban ja Pleakleyn, jotka jahtaavat hänet Nanin talolle asti. Stitchin ja Jumban välinen taistelu saa aikaan räjähdyksen, joka tuhoaa koko talon. Tilanteen huomannut Nani kiiruhtaa kotiinsa juuri, kun Kobra on viemässä Liloa pois.

Nanin ja Kobran riidellessä Lilon hyvinvoinnista Lilo pakenee metsään ja löytää Stitchin, joka häpeissään tunnustaa olevansa avaruudesta juuri ennen kuin Gantu nappaa kaksikon. Stitch onnistuu pakenemaan, mutta ei onnistu pelastamaan Liloa. Tilannetta todistanut Nani huitoo Stitchiä kepillä ja vaatii tätä kertomaan mihin Lilo vietiin. Jumba ja Pleakley kuitenkin nappaavat Stitchin ennen kuin tämä ehtii kertomaan totuutta. Nani vaatii Jumbaa ja Pleakleytä auttamaan Lilon pelastamisessa, mutta he kertovat tulleensa vain Stitchin takia. Nani purskahtaa itkuun, mutta Stitch muistuttaa häntä ohanasta, jonka oli Lilolta oppinut. Stitch taivuttelee Jumban auttamaan Lilon pelastamisessa. Nelikko laskeutuu Jumban alukselle ja onnistuu takaa-ajon päätteeksi pelastamaan Lilon Gantun kynsistä.

Puheenjohtaja saapuu rannalle napatakseen Stitchin itse ja antaa Gantulle potkut Lilon hengen vaarantamisesta ja tehtävän epäonnistumisesta. Hän kuitenkin huomaa Stitchin oppineen ihmisten tavoille ja tajuaa, että Lilon ostettua Stitchin se kuuluu laillisesti hänelle. Puheenjohtaja määrää, että Stitch kärsii tuomionsa Maassa ja Pelekain perhe saa neuvoston suojeluksen. Kobra paljastaa olevansa entinen CIA:n agentti ja tavanneensa puheenjohtajan aiemmin Roswellissä.  Osaksi Lilon ja Nanin perhettä tulleet Stitch, Jumba ja Pleakley korjaavat Nanin talon yhdessä Davidin ja Kobran avustuksella.
 Ääninäyttelijät 
Listassa on vain osa elokuvan hahmoista.
Alkuperäinen ääninäyttelijäSuomalainen ääninäyttelijäRooliDaveigh Chase  Annituuli Kasurinen  Lilo PelekaiChris Sanders  Jukka Rasila  StitchTia Carrere  Amira Khalifa  Nani PelekaiDavid Ogden Stiers  Veikko Honkanen  Jumba JookibaKevin McDonald  Taisto Oksanen  PleakleyVing Rhames  Pertti Koivula  Cobra BubblesZoe Caldwell  Tiia Louste  Neuvoston puheenjohtajaJason Scott Lee  Mika Nuojua  David KawenaKevin Michael Richardson  Markus Bäckman  Kapteeni GantuKunewa Mook  Heikki Sankari  KumuSteve Alterman, Emily Anderson, Jack Angel, Bill Asing, Erica Beck, Bob Bergen, Steve Blum, Rodger Bumpass, Cathy Cavadini, Jennifer Darling, Alexandra Deary, John DeMita, Judi Durand, Greg Finley, Jeff Fischer, Valerie Flueger, Jess Harnell, Barbara Harris, Susan Hegarty, Amy Hill, Aszur Hill, Daamen Krall, Todd Kurosawa, Chloe Looper, Mickie McGowan, Courtney Mun, Patrick Pinney, Paige Pollack, David Randolph, Noreen Reardon, Debra Rogers, Susan Silo, Kath Soucie, Melanie Spore, Doug Stone, Drew Lexi Thomas, Miranda Paige Walls, Karle Warren, Ruth ZalduondoPetteri Summanen, Jarkko Tamminen, Rinna Paatso, Jenni Laakso, Liisa Paatso, Maria Wiberg, Anna-Emilia Sankari, Viivi Tamminen, Annamari Metsävainio, Anna Porvari, Outi Vuorijärvi, Ari Parviainen, Hannu Väre, Ralf Öhbergsivuäänet
Suomenkielisen version ohjasi ja käänsi Annamari Metsävainio.

Lähteet
https://www.elonet.fi/fi/elokuva/1083361
Elokuvan lopputekstit

Viitteet

 Aiheesta muualla 
 Suomenkielinen Disneyn sivusto 

Luokka:Disneyn animaatioelokuvat
Luokka:Vuoden 2002 yhdysvaltalaiset elokuvat
Luokka:Elokuvat orvoista
Luokka:Elokuvat avaruusolennoista